དུས་རབས་ཉི་ཤུ་པར།བོད་ཀྱི་ལོ་ཙཱ་བ་ཆེན་པོ་དགེ་འདུན་ཆོས་འཕེལ་གྱིསརྒྱལ་པོ་དགའ་བྱེད་རཱ་མའི་གཏམ་རྒྱུད་རཱ་མ་ཡ་ཎའི་མེ་ལོངཞེས་པ་རྒྱ་གར་གྱི་སྒྲུང་རབས་ཆེན་མོརཱ་མཱ་ཡ་ཎའིདོན་འདུས་པ་ཞིག་ཚིག་ལྷུག་གིས་བསྒྱུར།དེ་རྒྱ་དཔེ་ལ་གཞི་བྱས་ནས་བསྒྱུར་པར་སྣང་ཞིང་།དོན་ཆ་ཚང་ལ།ཚིག་སྦྱོར་རྨད་དུ་བྱུང་བས་མཁས་པའི་ཡིད་དབང་འཕྲོག་པ་སྐབས་བརྒྱད་ཀྱི་བདག་ཉིད་ཅན་ཞིག་ཡིན་མོད།ཕྱིས་སུ་རྐྱེན་དབང་གིས་ལེའུ་བརྒྱད་པའི་མཚམས་ཤིག་ནས་མཇུག་རྫོགས་པའི་བར་གྱི་ཆ་རྣམས་གཏན་བརླག་ཏུ་སོང་བ་ཁོང་གི་སློབ་མ་མཁས་པ་རཀ་ར་བཀྲས་མཐོང་གིས་ཁ་རྫོགས་པར་བསྐངས་ཏེ་ད་ལྟ་པེ་ཅིན་མི་རིགས་དཔེ་སྐྲུན་ཁང་གིས་དཔེ་སྐྲུན་བྱས་འདུགརཱ་མཱ་ཡ་ཎའིརྒྱ་དཔེ་ལ་སྐབས་བདུན་ལས་མི་འདུག་མོད།མཁས་དབང་དགེ་ཆོས་ཀྱིསརཱ་མ་ཡ་ཎའི་མེ་ལོངདུ་སྐབས་དང་པོ་ལ་བླ་མའི་ཀཎྜ་བྱ་བ་ཞིག་མུ་སྟེགས་ལ་གྲགས་པའི་ཉི་མའི་རིགས་རྒྱུད་ཤེས་པའི་ཕྱིར་བཀོད་པས་སྐབས་བརྒྱད་དུ་གྱུར།ཞང་ཞུང་པའིརཱ་མ་ཎའི་རྟོགས་བརྗོདདུརཱ་མཱ་ཡ་ཎའིགཏམ་རྒྱུད་ཀྱི་གཞུང་རྐང་ཙམ་དང་མི་སྣ་གཙོ་བོ་ཁ་ཅིག་ལས་མི་འབྱུང་མོད།རཱ་མཱ་ཡ་ཎའི་མེ་ལོངདུརཱ་མཱ་ཡ་ཎའིགཏམ་རྒྱུད་ཀྱི་བྱུང་རིམ་དང་མི་སྣ་དང་ས་ཆ་ཕལ་ཆེ་བ་ཐོན་འདུག་ལ།དེ་ནི་ཏུན་ཧོང་ནས་ཐོན་པའིརཱ་མ་ཎའི་རྟོགས་བརྗོདལས་ཀྱང་ལྡབ་དུ་མ་ཞིག་གིས་རྒྱས་པས།རང་རེས་དེའི་སྐོར་གྱི་དཔེ་ཁྲིད་དང་ཞིབ་འཇུག་བྱེད་པ་ལ་མེད་དུ་མི་རུང་བའི་བརྩམས་ཆོས་ཤིན་ཏུ་རྩ་ཆེན་ཞིག་ཏུ་གྱུར་འདུག